**Zi încețoșată**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ziua parcă vrea să strige-n

Apăsarea grea de iarnă

Când și eu îmi cat un sprijin

Pe un plumb ce nu se toarnă.

Văd cum lasă atmosfera

Pe noi talpa grea și lată

Și-s oprit în bariera

De pe zarea încuiată.

Uit de zboruri și de vise

Tânguind prin pași de ceață

Ce-n secundele închise

Mai foșnesc ceva a viață.

Dar, de fapt, aud cu simțul

Și deloc cu auzirea

Cum dezmierd monetei zimțul

Propunându-mi fericirea.

Dragostei cum spun erotic

Că ea-i piele doar și bale

Ori visând de munți exotic

Lăfăind călduț în vale.

Vremea nu mai știu de trece -

Practic ea nici nu se mișcă

Numai știu că este rece

De la față la manișcă.

Și tot stau fără plecare

Ca și-n nopți pușcăriașul

Care-n dor și în visare

Și-a săpat adânc făgașul.

Nu proptesc un val de pâclă

Negăsind în el putere,

Dar și-un zid parcă din sticlă

Mă oprește cu tăcere.

Îndesat și matematic

Ca imagini din albume

Socotesc ce singuratic

Pot a fi pe astă lume.

Și doar inima îmi spune

C-am copiii și nevasta,

Și-ndeobște e-o minune

Că trăiesc în ziua asta.

Victor Bragagiu